Document ID: 31996R0493

KOMMISSIONENS FORORDNING (EF) Nr. 493/96 af 20. marts 1996 om ændring af forordning (EF) nr. 109/94 om Fællesskabets fortegnelse over fiskerfartøjer
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 3760/92 af 20. december 1992 om en fællesskabsordning for fiskeri og akvakultur (1), ændret ved akten vedrørende Østrigs, Finlands og Sveriges tiltrædelse, særlig artikel 13, stk. 1, og
ud fra følgende betragtninger:
I henhold til artikel 19f i Rådets forordning (EØF) nr. 2847/93 af 12. oktober 1993 om indførelse af en kontrolordning under den fælles fiskeripolitik (2), ændret ved forordning (EF) nr. 2870/95 (3), sikrer Kommissionen, at de for kontrollen ansvarlige medlemsstater har adgang til dataene vedrørende identificering af de fartøjer, der har adgang til deres farvande;
iværksættelsen af nye ordninger for forvaltning af fiskeriindsatsen i overensstemmelse med Rådets forordning (EF) nr. 685/95 af 27. marts 1995 om forvaltning af fiskeriindsatsen, for så vidt angår visse fiskerizoner og visse fiskeressourcer i Fællesskabet (4), og Rådets forordning (EF) nr. 2027/95 af 15. juni 1995 om indførelse af en forvaltningsordning for fiskeriindsatsen, for så vidt angår visse fiskerizoner og visse fiskeressourcer i Fællesskabet (5), har vist, at det er nødvendigt at vedtage nye bestemmelser, der sikrer, at data vedrørende fartøjsnavnelisterne pr. fiskeri meddeles hurtigst muligt; Kommissionens forordning (EF) nr. 109/94 (6) giver de fornødne muligheder herfor;
der bør ske en harmonisering og rationalisering af procedurerne for meddelelse af oplysninger om karakteristika og elementer til identificering af EF-fartøjerne, så disse procedurer kan integreres i EF-bestemmelserne, herunder Rådets forordning (EF) nr. 3690/93 af 20. december 1993 om en fællesskabsordning om regler for det minimum af oplysninger, der skal angives i fiskerilicenser (7), og Rådets forordning (EF) nr. 1627/94 af 27. juni 1994 om generelle bestemmelser for særlige fiskeritilladelser (8); en sådan harmonisering og rationalisering af procedurerne kan gennemføres under forordning (EF) nr. 109/94, hvis bestemmelser i denne forbindelse må betragtes som referencebestemmelser;
endvidere bør anmeldelsesprocedurerne ajourføres og forenkles; kvaliteten og nytten af de meddelte data bør øges;
forordning (EF) nr. 109/94 bør derfor ændres af de ovenfor anførte grunde;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Fiskeri og Akvakultur -
UDSTEDT FØLGENDE FORORDNING:
Artikel 1
I forordning (EF) nr. 109/94 foretages følgende ændringer:
1) Artikel 3 affattes således:
»Artikel 3
De meddelelser vedrørende begivenheder, der kræves efter bilag I, II, III, IV og V, skal gives således:
- inden den 15. i hver måned for de begivenheder, der blev registreret i den foregående måned, indtil den 31. december 1996, første gang inden den 15. april 1996
- den sidste arbejdsdag i hver uge i 1997
- fra den 1. januar 1998; pr. elektronisk post samtidig med administrationens registrering af begivenheden.«
2) Som artikel 3a indsættes:
»Artikel 3a
I overensstemmelse med artikel 19f i forordning (EØF) nr. 2847/93 meddeler medlemsstaterne efter procedurerne i bilag VII til nærværende forordning Kommissionen lister over de fartøjer, som har ret til at udøve de fiskerier, der er defineret i bilag I til Rådets forordning (EF) nr. 685/95 (*).
Ændringer af fartøjslister skal meddeles Kommissionen efter de samme procedurer senest fire arbejdsdage inden fartøjernes indsejlning i fiskerizonen. Kommissionen anerkender pr. elektronisk post modtagelsen af ændringerne af fartøjslisterne senest to arbejdsdage inden fartøjernes indsejling i fiskerizonen.
(*) EFT nr. L 71 af 31. 3. 1995, s. 5.«
3) Indledningen til artikel 4 affattes således:
»Med hensyn til hver fartøjskategori eller homogen fartøjsgruppe, for hvilken medlemsstaterne indgiver et program til Kommissionen for begrænsning af fiskeriindsatsen, som omfatter forskriftsmæssige foranstaltninger vedrørende fiskeriaktiviteten, der er vedtaget efter artikel 11 i forordning (EØF) nr. 3760/92, gælder følgende procedurer.«
4) Som artikel 5a indsættes:
»Artikel 5a
Medlemsstaterne meddeler i overensstemmelse med artikel 19i i forordning (EØF) nr. 2847/93 Kommissionen de samlede data om fiskeriindsatsen som angivet i skema C i bilag VI til nærværende forordning:
- inden den 15. i hver måned for de demersale arter for den foregående måned, første gang inden den 15. april 1996
- inden den 15. april, 15 juli, 15. oktober og 15. januar for det foregående kvartal for de pelagiske arter.«
5) Som artikel 8a indsættes:
»Artikel 8a
Medlemsstaterne har efter procedurerne i bilag VIII til nærværende forordning direkte adgang til dataene til identificering af de fartøjer, som deltager i de fiskerier, der er defineret i bilag I til forordning (EF) nr. 685/95, og som hører ind under deres jurisdiktion eller højhedsområde.«
6) Artikel 9 affattes således:
»Artikel 9
Udvekslingen af oplysninger mellem medlemsstaterne og Kommissionen foregår pr. elektronisk post, jf. bestemmelserne og koderne i bilag I til VIII.
Kommissionen anerkender modtagelsen af meddelelserne, så snart meddelelserne er blevet valideret i databasen.
Medlemsstaterne kan dog undtagelsesvis og kun indtil den 31. december 1997 indsende oplysningerne ved hjælp af andre elektroniske databærere.«
7) Som artikel 9a indsættes
»Artikel 9a
De under denne forordning meddelte data, navnlig dataene vedrørende karakteristika og elementer til identificering af et fiskerfartøj, betragtes som referencedata for alle anvendelser under EF-bestemmelserne.
Bindeleddet mellem disse anvendelser og databasen vedrørende Fællesskabets fortegnelse over fiskerfartøjer er det interne nummer, jf. bilag I.
Enhver registrering af nye data eller korrektion af ukorrekte data vedrørende karakteristika og/eller elementer til identificering af et fartøj skal ske efter procedurerne i denne forordning.«
8) Bilag I til VI erstattes af bilaget til nærværende forordning.
Artikel 2
Denne forordning træder i kraft på syvendedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 20. marts 1996.

Labels: 12
19
6